
I.

Charakteristika

1. Pri požiaroch počas silného vetra môže dôjsť k týmto situáciám: 

a) K rozšíreniu požiaru v dôsledku vzniku nových miest horenia spôsobených odletujúcimi iskrami a horiacimi časťami alebo tlejúcimi časťami materiálu, vzniku veľkých plameňov zasahujúcich do značnej vzdialenosti a vetrom podporovanej intenzite horenia,

b) k zrúteniu konštrukcií tlakom vetra, najmä ak stoja osamotene alebo sú poškodené požiarom,

c) k obkoleseniu nasadených síl a prostriedkov rýchle postupujúcim požiarom a k odrezaniu únikovej cesty, obmedzeniu taktických možností výškovej techniky alebo k jej prevráteniu, 

d) k skráteniu účinného dosahu vodných prúdov a k zníženiu ich účinnosti.

2. Pri hasiacich prácach hrozí v dôsledku silného vetra zvýšené nebezpečenstvo pádu, nebezpečenstvo popálenia a nebezpečenstvo zrútenia konštrukcií.

II.

Úlohy a postup činnosti
      Pri hasení požiaru počas silného vetra treba
a)  vyčleniť sily a prostriedky na zabezpečenie ochrany pred rozšírením požiaru na záveternej strane požiarom postihnutého objektu, zabezpečiť pozorovanie a nepretržitý prieskum okolitých objektov a plôch nachádzajúcich sa na záveternej strane horiaceho objektu,

b)  vykonávať ochranu okolitých objektov v smere vetra zvlhčovaním vodou; ak je to možné, nanášať na horľavé konštrukcie vhodnú penu,

c)   pri použití výškovej techniky brať do úvahy silný vietor,

d) zabezpečiť uzatvorenie všetkých svetlíkov a iných otvorov v ohrozených objektoch, aby sa zabránilo úletu horúcich iskier alebo častí horiaceho  materiálu,

e)   vytvoriť zálohu síl a prostriedkov na hasenie nových ohnísk požiaru,

f)    hasiť požiar spravidla prúdmi B, viesť požiarny útok najskôr v smere vetra z boku, potom z oboch strán s postupným obchvatom v čo najkratšom možnom čase,

g) vytvoriť v mimoriadne zložitých prípadoch protipožiarne pásma  na hlavných cestách šírenia požiaru,

h) likvidovať dôsledne všetky miesta horenia a zabezpečiť ich proti opätovnému vznieteniu.

III.

Očakávané zvláštnosti

Pri hasení požiaru počas silného vetra treba počítať s týmito komplikáciami: 

a)  potreba veľkého počtu síl a prostriedkov na vykonávanie prieskumu, hasenie  a ochranu,

b)   potreba vyžiadania osobnej pomoci a vecnej pomoci,

c)  môže dôjsť k náhlemu prekročeniu parametrov na použitie výškovej techniky v dôsledku vetra,

d) hrozí nebezpečenstvo odrezania ústupových ciest pri lesných požiaroch a požiaroch v prírodnom prostredí v súvislosti s rýchlym šírením požiaru,

e) môže dôjsť k zablokovaniu komunikácií alebo k ich obmedzenej priechodnosti v dôsledku zrútených konštrukcií, stromov a podobne,

f)  hrozí nebezpečenstvo padajúcich konštrukcií, letiacich predmetov a prenikanie vetra poškodenými konštrukciami,

g) 
môže dôjsť k zníženej viditeľnosti v dôsledku zvíreného prachu, snehu a podobne.

